sinarproject/legisdata huggingface dataset:
Pertanyaan 267: PERJAWATAN HAKIM SYARIE DI NEGERI SELANGOR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD NAJWAN BIN HALIMI (N40 KOTA ANGGERIK)
Jawapan oleh: Y.A.B. Dato' Menteri Besar

Y.B. TUAN MOHD NAJWAN BIN HALIMI

Apakah usaha pihak Kerajaan Negeri dalam menaiktaraf sistem perjawatan hakim syarie di Negeri Selangor?

Y.A.B. Dato' Menteri Besar

a) Kerajaan Negeri Selangor sentiasa komited dalam memberi perhatian kepada usaha-usaha untuk menaiktaraf jawatan Hakim Syarie di Negeri Selangor.

Pada tahun 2016, satu jawatan Hakim Mahkamah Tinggi Syariah Selangor telah dinaiktaraf daripada Gred LS52 kepada Gred LS54. Selain jawatan tersebut, Kerajaan Negeri Selangor telah berusaha untuk menaiktaraf jawatan-jawatan Hakim Syarie yang lain di seluruh Negeri Selangor. Walau bagaimanapun, cadangan tersebut tidak dapat dilaksanakan sepenuhnya kerana Kerajaan Negeri tertakluk kepada dasar yang ditetapkan oleh Kerajaan Persekutuan iaitu sebarang cadangan untuk menaiktaraf jawatan sedia ada atau menambah jawatan baru hendaklah dilaksanakan secara trade off atau re-deployment jawatan sedia ada tanpa melibatkan sebarang implikasi kewangan tambahan.

Sehubungan dengan itu, usaha untuk menaiktaraf jawatan-jawatan Hakim Syarie sukar untuk dilaksanakan kerana di Jabatan Kehakiman Syariah Selangor tidak ada sebarang lebihan jawatan yang boleh di trade off bagi tujuan menaiktaraf jawatan Hakim Syarie sehinggalah dasar yang ditetapkan oleh Kerajaan Persekutuan tersebut diubah.